Parktown-afrigter gevonnisCollan Rex. Foto: Itumuleng English/ANA Collan Rex (23), die voormalige waterpolo-afrigter van die Parktown Boys’ High School in Johannesburg, is Donderdag in die rondgaande hooggeregshof wat in die Palm Ridge-landdroshof sit, gevonnis. Regter Peet Johnson het Rex tot 23 jaar tronkstraf gevonnis. Rex is vroeër skuldig bevind op 12 aanklagte van aanranding en 144 aanklagte van seksuele aanranding tussen 2015 en 2016, wat verband hou met seuns tussen 13 en 16 jaar oud. Die hof het vroeër die week gehoor Rex se stiefpa het alkohol misbruik en Rex en sy ma verbaal mishandel. Rex het ook gesê hy was self die slagoffer van mishandeling toe hy in gr. 8 by Parktown Boys’ High School begin het en dat hy tydens ontgroening trauma opgedoen het. Rex het gesê stoei en seuns wat mekaar aan die geslagsdele gryp, het ten doel om hul sterk mans te maak en dat dit later normaal geraak het. Rex se familie het aangevoer dat hulle seergemaak is dat hy gestraf word vir gedrag wat “normaal” geword het by die skool en dat hy nooit gedragsprobleme getoon het nie. Collan Rex. Foto: Itumeleng Ensligh/ANA Die hof het ook gehoor sommige van die seuns, wat deur Rex seksueel aangerand is, se skoolprestasie het agteruitgegaan en ander het selfs dwelms begin gebruik. Meeste van die seuns het gesê hulle word steeds geboelie oor hulle onthul wat met hulle gebeur het. Van die seuns het selfs gesê hulle het dwelms gebruik en probeer selfmoord pleeg om die pyn wat hulle ervaar te probeer beter maak. Rex het vroeër skuld beken op die 144 aanklagte van seksuele aanranding. Hy het egter op die 183 oorblywende aanklagte, wat verkragting en poging tot moord ingesluit het, skuld ontken. Tydens die verhoor het verskeie seuns getuig hoe Rex hulle in ŉ wurggreep beetgekry het wanneer hy met hulle gestoei het. Van die seuns het ook getuig dat Rex seks met hulle gesimuleer het en aan hul geslagsdele gevat het.